ועדת החוקה, חוק ומשפט, כנסת 16, פרוטוקול מספר 572, 2005-08-18 13:00

מיכאל איתן: אני מבקש לפתוח את הישיבה.

מיכאל איתן: מדובר פה במצב שבו חבר מפלגה לא יוכל להשתתף בהליכים כפולים.

מיכאל איתן: אני לא בטוח אם זה נכון לטפל בתופעה שדורשת טיפול של שחיתות במובן הזה שיש קבלני קולות שמגייסים מאות אנשים, עשרות אנשים והאנשים האלה עוברים כמו חולות נודדים, קולות נודדים, משתמשים בבחירות פה ושם וכולי.

מיכאל איתן: הבעיה היא האם חבר הכנסת אבשלום וילן תוקף את התופעה במקום הנכון.

מיכאל איתן: מה שהוא מציע זה דבר שאיננו יודעים איך לצאת ממנו, גם בהיבט הפרקטי וגם בהיבט העקרוני; חופש הבחירה וחופש המעבר ממפלגה למפלגה, אכזבה ממפלגה, רצון לעבור מפלגה, גם של נבחרים וגם של בוחרים.

מיכאל איתן: אבל הוא מגביל אותו.

רוני בר-און: אתה יכול לעבור, רק אל תשתתף בבחירת מועמדים.

רוני בר-און: יעשו לך תקופת צינון.

רוני בר-און: מה זה חופש העיסוק?

רוני בר-און: בחופש העיסוק אתה לוקח צינון?

רוני בר-און: אתה מכשיל את חופש העיסוק בזה?

מיכאל איתן: אבל למה?

מיכאל איתן: נגיד שהליכוד אכזב אותי וקמה רשימה חדשה ואני רוצה להשתתף בה בבחירת המועמדים.

רוני בר-און: אתה יודע מה?

רוני בר-און: רשימה שלא היתה קיימת אפשר להחריג.

אבשלום וילן: ניתן פה את הדוגמה של מר יוסי ביילין, שהתאכזב ממפלגת העבודה ועבר אלינו.

רוני בר-און: הוא מדבר על רשימה שלא קיימת.

רוני בר-און: על זה אני מוכן לקבל את עמדתו.

מיכאל איתן: מה הסנקציה?

מיכאל איתן: בלי סנקציה זה חוק סתם.

רוני בר-און: עבירה פלילית.

מיכאל איתן: מה האמצעים לאכיפת החוק הזה?

רוני בר-און: רשם המפלגות.

מיכאל איתן: אז זה הופך להיות חוק, צריך להסמיך אותו, לגלות, לפתוח, לעשות.

מיכאל איתן: עכשיו בואו נעבור הלאה.

מיכאל איתן: אתה אומר אם ככה שההליך צריך להיות הליך בחירת מועמדים, אתה צריך לקבוע, לחייב או לא לחייב מפלגה שיש בה או שאין בה.

מיכאל איתן: ברגע שהיא מקיימת הליך כזה, היא צריכה לשמור את שמות המשתתפים בו, זה לא דברים פשוטים.

מיכאל איתן: זה חוק מאוד מורכב.

רוני בר-און: אתה לא יכול לייצר בעיות במקום שיש.

רוני בר-און: אם הערך שאתה בא ליישם אותו הוא ערך מקובל עליך, תמצא את כל האמצעים כדי ליישם אותו.

רוני בר-און: בגלל שזה קשה?

רוני בר-און: לי מאוד קשה גם עם חוקים אחרים.

מיכאל איתן: השאלה היא מה מקובל עליי.

אבשלום וילן: קודם את הרציונאל.

אבשלום וילן: תראה מה קרה עכשיו במפלגת העבודה.

רוני בר-און: אבל, אבשלום, הדוגמאות רק יפגעו בעוצמת הטענה שלך.

רוני בר-און: עוצמת הטענה שלך היא עוצמה נכונה; בן אדם לא יכול להיות מה שחבר הכנסת מיכאל איתן קרא 'חולות נודדים' במובן זה שהוא הולך פה, בא ובוחר אצלך את הרשימה, אחרי תשעה חודשים הוא אצלי, אחרי תשעה חודשים הוא בעבודה.

רוני בר-און: הוא יכול לעבור בין המפלגות, זה בסדר גמור.

רוני בר-און: הוא אומר לך שאין בעיה שיעבור ממפלגה למפלגה, רק מה?

רוני בר-און: אחת לתשעה חודשים יש לו זכות לבחור רשימה, או אחת לשנה, או מה שנקבע.

רוני בר-און: יש לו זכות להתערב בקביעת הרשימה, בקביעת המועמדים, או בקביעת מוסדות.

רוני בר-און: אני מקביל את זה לתקופת צינון.

רוני בר-און: הרי אתה פוגע בחופש העיסוק של פרקליט מדינה כשאתה אומר לו 'אתה לא תהיה שופט עליון', אבל אתה עושה זאת, אתה אומר שנתיים, שנה, שלוש.

מיכאל איתן: אין כאן כוונה שאם אדם מסוים רצה לעבור ממקום למקום והוא כן רצה להשפיע, היתה לו איזה מן תחושה שהוא רוצה להשפיע גם בליכוד וגם בעבודה.

מיכאל איתן: הבעיה שלנו היא קבלני קולות, זו התופעה שנגדה הוא נלחם.

מיכאל איתן: תופעה המונית, לא של אדם בודד שהחליט לעשות פה מעשה.

רוני בר-און: אבל אתה מוכרח להתחיל ברמת האדם הבודד.

מיכאל איתן: אבל נוצרים מצבים אבסורדיים שאנחנו לא מטפלים בבעיות, בקבלני הקולות, אנחנו מטפלים רק בקול הבודד.

מיכאל איתן: אז קבלן הקולות זו לא עבירה ואת הקול הבודד פתאום אנחנו הופכים לעבירה פלילית.

קרן ויינשל: קבלני קולות עוברים עבירות.

קרן ויינשל: אני אתן סתם דוגמה, אסור לשלם כמו שקורה היום.

קרן ויינשל: יש לך בעיה באכיפה.

מיכאל איתן: אני לא בטוח שאסור לו לשלם.

קרן ויינשל: הוא שילם עבור אחר דמי חברות, או דמי התאגדות, או כל תשלום אחר----

רוני בר-און: אבל גם פה זה יהיה, גם בלי לשלם.

גדעון סער: היתה על זה חקירה פעם במפלגה של גונן שגב.

קרן ויינשל: הבעיה שלך זה תמיד אכיפה.

רוני בר-און: אבל מי שיגרום לבן אדם לעבור עבירה לפי החוק הזה, אם הוא קבלן קולות, זה יגרום לו לעבור עבירה.

קרן ויינשל: זה מחוק המפלגות, סעיף 28.

קרן ויינשל: יש לכם כבר הרבה עבירות, יש לכם עבירה של הצבת חברוּת כפולה, יש לכם עבירות.

גדעון סער: מי שמשחית את המערכת זה לא הסטטיסטים במרכאות, אלא קבלני הקולות שבאים ופוקדים אלפים.

גדעון סער: זה יסוד הבעיה.

אבשלום וילן: בגלל זה הצעתי 9 חודשים, כי ההערכה שלי היא שמי שרוצה מעבר אידיאולוגי, ב-9 חודשים אתה מבטיח שלא באותה שנה אנשים עושים את המעברים האלה.

מיכאל איתן: הסעיף הזה מנוסח, אני לא יודע מי ניסח לך את זה, אבל לא ניסחו את זה כמו שצריך.

מיכאל איתן: מה זה "לא יוכל"?

מיכאל איתן: הוא יכול, מה זה לא יוכל?

אבשלום וילן: אתה מטיל גם את החובה עליו.

מיכאל איתן: אבל זה מה שאתה צריך לעשות, אתה צריך לקבוע: אדם שהשתתף עובר עבירה.

אבשלום וילן: אני אז אמרתי בדיון הקודם, ואני אומר גם עכשיו, עשית פה ניתוח יפה, אני רואה.

אבשלום וילן: אני לא יודע, חבל שרשם המפלגות איננו פה, אבל אני טוען שהדבר הכי פשוט, איך עושים את זה?

אבשלום וילן: יש לכל מפלגה דיסקט חברים, אתה יכול להפקיד את זה אצלו, הוא יכול לעשות את ההצלבות.

מיכאל איתן: יש חובה בחוק המפלגות שמפלגה חייבת לנהל רישום של כל חבריה?

קרן ויינשל: כן, עם תעודות זהות.

מיכאל איתן: יש עליה חובה לקיים בחירות מוקדמות?

קרן ויינשל: תלוי איזה מפלגה, היא יכולה לקבוע בתקנון שלה.

מיכאל איתן: אין חובה בחוק.

מיכאל איתן: בהליך בחירת מועמדים?

קרן ויינשל: יש על זה הגדרה בחוק.

קרן ויינשל: אבל אתם צריכים גם לחשוב על מקרים שזה עיריות.

קרן ויינשל: לעיריות למשל זה בטח לא המטרה.

רוני בר-און: כל הכיסוי בינתיים הוא פריפריאלי, הוא לא נוגע באיסור הנוגע לבן אדם ספציפי לא ליטול חלק.

רוני בר-און: כל הכלים נמצאים לך, אבל תמיד זה הלך על הרמה של המפלגות, אף פעם לא ירדנו לרמת המצביע הבודד, לרמת החבר.

קרן ויינשל: זה הרמה שבה צריך ללכת, ברמה של המפלגות.

אבשלום וילן: היה לנו דיסקט, ומדובר במפלגת העבודה ולפני כל בחירות פנימיות שעברנו, העברנו בין אחד לשני, ועשינו הצלבה שזה 3,000 איש.

אבשלום וילן: הודענו לכל האנשים האלה במכתבים 'חברים יקרים, אתם רשומים בשתי מפלגות, עכשיו מבקשים מכם, תחליטו אם אתם פה, או אתם שם, נא להודיע לנו'.

קרן ויינשל: אבל זה איסור חברוּת כפולה, זה לא תקופת צינון.

אבשלום וילן: זה אותו רעיון בדיוק.

אבשלום וילן: אם לרשם יש את הדיסקטים והוא משווה, והוא מודיע לכל אחד כזה 'אדוני היקר, אתה פה----

מיכאל איתן: אבל את זה צריך לקבוע, זה דברים שהם לא קבועים.

קרן ויינשל: מדברים כאן על שני דברים שונים.

קרן ויינשל: אחד, ההצעה שלך, דרך האכיפה שלה תהיה בדיעבד.

קרן ויינשל: ההצעה שדיברת עליה לפני כן, היא הצעה של אכיפה של איסור חברות כפולה.

קרן ויינשל: זה לא אומר שהם לא יכולים לעבור ממפלגה למפלגה ולהצביע.

קרן ויינשל: כלומר, אלה שתי מטרות שונות.

קרן ויינשל: קודם כל תסמן את המטרה.

מיכאל איתן: אני רוצה לסכם כאן.

מיכאל איתן: אחד, תהיה עבירה על אדם, על החבר הבודד, להשתתף בבחירות בשתי מפלגות לאותה כנסת, באותה מערכת בחירות.

מיכאל איתן: עבירה על השתתפות בבחירת מועמדים.

קרן ויינשל: אך ורק לכנסת, לא לעיריות.

אבשלום וילן: לא, בעיריות זה עוד הרבה יותר חמור.

מיכאל איתן: למה הוא כתב תוך 9 חודשים?

גדעון סער: אבל 'אותה מערכת בחירות' נותן לך את התשובה הכרונולוגית גם.

אבשלום וילן: לא, אבל יש לך בחירות מוניציפאליות גם.

מיכאל איתן: עזבו את העניין המוניציפאלי, נדבר על זה אחר כך.

מיכאל איתן: הדבר הראשון הוא קביעה שזאת עבירה להשתתף בבחירת מועמדים שמופיעים בשתי רשימות.

מיכאל איתן: נדקדק במלים אחר כך, אם זה במפלגות או ברשימות.

מיכאל איתן: שתיים, עבירה על מי שמשכנע אחרים לעשות את זה, מארגן, פועל.

מיכאל איתן: אולי אפילו היא תהיה חמורה יותר.

מיכאל איתן: נחמיר בענישה.

מיכאל איתן: שלוש, עכשיו אנחנו צריכים לדבר על הביצוע.

רוני בר-און: רגע, מר מיכאל איתן, למה שלא תעשה את זה עבירה גם למפלגה שהביאה אותו ביודעין לדבר כזה?

מיכאל איתן: עבירה גם על המפלגה.

גדעון סער: מה זה המפלגה?

גדעון סער: לדעתי זו טעות.

גדעון סער: כי אלף, אני לא יודע מי זה המפלגה.

גדעון סער: שתיים, המפלגה לא יכולה לדעת.

גדעון סער: אדם יודע שהוא הצביע, אבל המפלגה יודעת שהוא---

רוני בר-און: עכשיו אמר לך אבשלום וילן, אתה לוקח את הדיסקט ומצליב ואתה מודיע לו 'אדוני, אין לך זכות בחירה'.

מיכאל איתן: השאלה איך אתה מייחס ידיעה למפלגה, באיזה צורה.

רוני בר-און: חוקי המפלגות, עבירה של הוצאת כספים שלא במקום, איך קונסים מפלגות?

מיכאל איתן: אבל שם זה לא עניין של ידיעה, יש אשמה גם ללא ידיעה.

מיכאל איתן: נדון אחר כך בנושא אחריות המפלגה.

מיכאל איתן: אנחנו מדברים עכשיו על הביצוע.

מיכאל איתן: דבר ראשון אנחנו חייבים להטיל חובה, אני לא יודע אם יש או אין, אבל להטיל חובה על כל מערכת שבוחרת אנשים לכנסת, מועמדים, לקיים רישום של כל המשתתפים.

מיכאל איתן: דרך אגב, הוא מדבר רק על משתתף, לא בעל זכות בחירה.

מיכאל איתן: יכול להיות שהיה בעל זכות ולא מימש, הוא יוכל לממש במקום אחר.

מיכאל איתן: לא משנה החברוּת, הוא יכול להיות חבר ולהישאר חבר אבל משתתף במפלגה אחת, לא השתתף שמה, הוא היה חולה באותו יום, הוא יוכל להשתתף בבחירת מועמדים של מפלגה אחרת, למרות שהוא חבר והוא בעל זכות בחירה במפלגה הראשונה.

קרן ויינשל: אבל אסור לו להיות חבר בשתי מפלגות, מה שאתה אומר זה לא חוקי.

מיכאל איתן: אבל כרגע אנחנו לא מטפלים בזה.

מיכאל איתן: הוא היה חבר והוא עבר על האיסור של חברות בשתי מפלגות, אבל הוא לא עבר על שום איסור שהוא הצביע בפעם השנייה.

מיכאל איתן: אנחנו חייבים, אם כך, להטיל חובה על המפלגות בתוך 48 שעות להעביר את רשימת המשתתפים לרשם המפלגות.

מיכאל איתן: תוך זמן קצר להעביר, אחר כך נחליט על הפרטים.

מיכאל איתן: אנחנו מטילים חובה על הרשם לדווח לכל מפלגה על רשימת בעלי זכות הבחירה שלה.

מיכאל איתן: הוא חייב להודיע להם מי הם האנשים שמופיעים ברשימת בעלי זכות הבחירה שלהם שהופיעו אצלו כמי שהשתתפו בבחירות של מפלגה אחרת.

רוני בר-און: יש רשימה עכשיו של הליכוד, הוא מודיע למנהלת הליכוד, 'תשמעי, מיקי איתן ורוני בר-און לא יכולים, כי לפני שלושה חודשים הם הצביעו בעבודה'.

רוני בר-און: התרעה.

מיכאל איתן: הוא חייב להתריע.

דלית דרור: אז מפלגות יקבלו את הרשימות של מועמדים של כל המפלגות?

רוני בר-און: לא, רק אלה שפסולים לכאורה.

מיכאל איתן: אני אגיד לך איך המנגנון שאני מציע.

מיכאל איתן: אני לוקח נקודת זמן אחת, מתקיימות בחירות מוקדמות הראשונות בסבב הזה באגודת ישראל.

מיכאל איתן: אגודת ישראל חייבת מיד, בתום הבחירות, להעביר את רשימת מי שהשתתף בפועל.

מיכאל איתן: כעבור שבוע מתקיימות בחירות במפלגת העבודה, מפלגת העבודה חייבת להודיע מראש, ברגע שהיא יודעת את רשימת הבוחרים, להעביר לרשם המפלגות.

מיכאל איתן: רשם המפלגות, מיד עם הקבלה, מעביר מי הצביע ובודק אם אין כפילויות.

מיכאל איתן: יש כפילויות, הוא מודיע למפלגת העבודה, 'עליכם לשים לב שאלה ואלה לא יצביעו'.

קרן ויינשל: יש כאן שני דברים: 1 - משתתפים, 2 - חברים במפלגה.

קרן ויינשל: ואז הוא מצליב רשימת חברים במפלגה---

מיכאל איתן: למה את מסבכת דבר כל כך פשוט?

מיכאל איתן: אני בעצמי לא מבין מה שאמרתי אחרי שאת מסבירה.

מיכאל איתן: הדבר הוא הכי פשוט בעולם.

מיכאל איתן: יש בחירות למפלגת העבודה, מקודם התקיימו בחירות למפלגה אחרת.

מיכאל איתן: הוא לוקח את רשימת בעלי זכות הבחירה שהמפלגה נותנת לקלפיות, זה הכול במחשב היום.

מיכאל איתן: לוקח את רשימת אלה שהשתתפו בבחירות למפלגות אחרות לפני כן, עושה הצלבה ומודיע למפלגת העבודה, 'דעו לכם, רשומים אצלכם בעלי זכות בחירה שאם הם יצביעו, הם ואתם עוברים על החוק'.

דלית דרור: זאת אומרת שצריך להודיע לרשם גם על החברים וגם על המשתתפים בפועל.

מיכאל איתן: לא חברים, בעלי זכות בחירה וגם אלה שהצביעו בפועל.

מיכאל איתן: עכשיו, התקיימו הבחירות, המפלגה מודיעה לו 'אלה ואלה הצביעו'.

מיכאל איתן: השאלה אם היא תדווח לו, כשהיא בעצמה תהיה נדונה למשפט.

מיכאל איתן: לכן, לדעתי אולי צריך לחשוב על זה.

רוני בר-און: אין לה ברירה.

רוני בר-און: לראשונה אין פחד.

רוני בר-און: השנייה יכולה להגיד, רגע, למה לי לדווח?

רוני בר-און: אני אסתבך איתו.

רוני בר-און: נעשה חובת דיווח.

מיכאל איתן: כרגע אנחנו קובעים ככלל שהמפלגה חייבת לדווח לרשם המפלגות מי הצביע בפועל.

מיכאל איתן: עכשיו הוא עושה עוד פעם את ההשוואה והוא זה שמגיש את התלונה.

קרן ויינשל: אנחנו יכולים להרשות למפלגה להחליט שהיא כן מרשה לאנשים שהשתתפו, היות והם כבר לא חברים במפלגה השנייה, להשתתף בבחירות שלהם.

קרן ויינשל: מפלגה יכולה להגיד, 'אני פרשתי מהליכוד' בוא נגיד, ובאמת הם הצביעו בליכוד, אבל עברו כבר חודשיים ואנחנו פרשנו והקמנו מפלגה חדשה ויש אנשים שהצביעו בליכוד שאני רוצה דווקא שהם יצביעו אצלי, כי אני פרשתי מהליכוד.

קרן ויינשל: ככה אתה יכול לשמור על החופש של המפלגות להחליט עבור עצמן, ועל החופש של אנשים לעבור ממקום למקום.

מיכאל איתן: זו שאלה טובה מאוד שהעלית, כי הוא קבע שהוא לא רוצה להשאיר את החופש.

מיכאל איתן: הוא אומר, אדם לא יצביע פעמיים.

מיכאל איתן: את אומרת, לא, אם המפלגה יודעת ורוצה, מה איכפת לך שהוא יצביע?

מיכאל איתן: זכותה.

קרן ויינשל: כל עוד הוא לא חבר בשתי מפלגות, כי זה אסור.

מיכאל איתן: זה לא משנה כרגע חברות, אל תכניסי את עניין החברות.

רוני בר-און: זו נקודה טובה.

מיכאל איתן: מצד שני, מישהו יגיד לך, אתה לא מתגבר על קבלני הקולות, כי הם מספיק מאכרים ואחר כך מפחדים מהם.

מיכאל איתן: אנשים מפחדים להתלונן, כי הם יגידו 'אולי הם כן ייכנסו, אז הם יתנקמו בי'.

מיכאל איתן: השאלה אם אתה קובע את זה כחובה, שאתה מתערב ואתה אומר, גם מפלגה לא יכולה לאפשר, מי שהצביע – לא.

מיכאל איתן: או שאתה אומר, מי שהצביע - בנושא הזה מפלגה צריכה להחליט.

אבשלום וילן: הבעיה פה זה לוח הזמנים.

אבשלום וילן: נניח שבחודש אוקטובר השנה מחליטים על בחירות.

אבשלום וילן: בליכוד נניח צריך להיות פריימריז לראש הרשימה.

אבשלום וילן: בעבודה צריך להיות פריימריז לראש הרשימה ונניח גם לחברי כנסת.

אבשלום וילן: נניח שהחליטו על בחירות, אתה יכול לדווח בטווח של שבועיים-שלושה את כל המירוצים האלה, ואז העברת הדיסקטים נכנסת לבעיה.

מיכאל איתן: אין ברירה.

מיכאל איתן: היום הדברים אפשריים, אבל בלי זה אי אפשר.

דלית דרור: מטילים עליו תפקיד שעולה כסף.

דלית דרור: זה עולה כסף למשרד המשפטים.

מיכאל איתן: אתה העלית פה עוד בעיה.

מיכאל איתן: מה קורה עם בן אדם שהצביע בבחירות לראשות הממשלה, לראשות המפלגה, ואחר כך הוא לא מצביע לראשות המפלגה השנייה, הוא רק מצביע לפריימריז שלהם לכנסת.

אבשלום וילן: אותו דבר.

אבשלום וילן: מה הבעיה?

אבשלום וילן: זה לא משנה אם הם מועמדים לכנסת או מועמדים לממשלה.

אבשלום וילן: 9 חודשים הוא לא יכול להצביע בשתי מפלגות שונות.

דלית דרור: בעבר, כשהיתה חובת דיווח על חברות במפלגה, בכנסת ה-14, אז המפלגה הקומוניסטית סירבה להעביר את רשימת החברים, אמרה 'זה פרטיות, אנשים לא רוצים לדעת את הזיהוי הפוליטי שלהם'.

דלית דרור: לא מדובר על השתתפו או לא השתתפו, אלא על עצמם החברות.

דלית דרור: הם לא רוצים שיידעו שהם חברים, היו אז תפיסות אחרות במדינה ולא היו מוכנים להעביר את הרשימה.

דלית דרור: עכשיו, תראו, אם אנחנו נכתוב את זה כהוראה בחוק, אז זה גובר על חוק הגנת הפרטיות, זה חוק ספציפי עם הוראה ספציפית, אבל צריך לדעת שמבחינת הפגיעה בפרטיות, זה באמת מידע פרטי.

דלית דרור: האמונה והדעה הפוליטית של אדם, הוא זכאי לשמור אותה.

אבשלום וילן: האמונה והדעה כן.

דלית דרור: זה אומר שיש רשות ממלכתית במדינה שמחזיקה את הרשימה של הדעות הפוליטיות של אנשים.

אבשלום וילן: אבל בן אדם אומר, 'אני רוצה להשתתף בהכרעות של מפלגות ולהצביע, כלומר, אני לא מסתיר את זה, אני שם את זה גלוי על השולחן'.

רוני בר-און: כן, אבל הוא לא רוצה, למשל, שיידעו את זה במשק.

רוני בר-און: כמו בהסתדרות, הוא לא רוצה שעמיר פרץ יידע שהוא הצביע בעדך.

אבשלום וילן: הרשם צריך לשמור על הדיסקרטיות.

מיכאל איתן: אין מה לעשות, ברגע שהמפלגה הופכת להיות יותר ויותר עניין חצי ציבורי, עם הכרה ממשלתית, וזה לא איזה התארגנות פרטית, וולונטרית במלוא משמעות המלה, אז צריך לשלם מחירים מסוימים.

גדעון סער: מה אתה מציע פה?

גדעון סער: למה להעביר למפלגה אחרת את הרשימה שלי?

מיכאל איתן: הם לא רוצים להעביר לרשם.

גדעון סער: לרשם לא מפריע לי.

גדעון סער: למפלגות אחרות בשום אופן לא.

קרן ויינשל: בהצעה של מיקי זה להעביר למפלגות אחרות.

קרן ויינשל: ההצעה שלך היא שרשימת המצביעים יעברו למפלגות האחרות.

רוני בר-און: רק הרשימה של אלה שפסולים.

קרן ויינשל: ההצעה שלך אומרת כך: אלף, פריימריז במפלגה X.

קרן ויינשל: העברנו את רשימת המשתתפים לרשם.

קרן ויינשל: עומדים להיות פריימריז במפלגה Y. הרשם ייקח את רשימת בעלי זכות ההצבעה ב-Y----

רוני בר-און: היא מעבירה את ספר הבוחרים, הרשם מצליב מצביעים ב-א' בוחרים ב-ב' ומוציא פלט מי מופיעים אצלכם בספר הבוחרים.

אבשלום וילן: הרשם מודיע לליכוד על חברים שהצביעו בעבודה.

אבשלום וילן: תהיה עבירה על החוק 9 חודשים צינון.

גדעון סער: מעבירה בדיעבד?

אבשלום וילן: לא, לפני.

גדעון סער: איך אתה יודע את זה?

גדעון סער: אצלי עוד לא היו בחירות, רק שם.

מיכאל איתן: אתה פרסמת לחברים שלך.

אבשלום וילן: ב-24 שעות הוא מצליב, רואה למשל שיש פה 3,000 כפולים שהגיעו ממפלגות אחרות.

מיכאל איתן: תפסול אותם אתה.

גדעון סער: ההצלבה יכולה להיות גם בשלב החברות, מה היא נותנת לי בשלב ההצבעה?

מיכאל איתן: לא מעניינת אותי החברות, אני לא מתייחס לחברות עכשיו.

מיכאל איתן: כי אני גם לא רוצה את זה, אני רוצה למנוע את הצבעתו, ואם הוא חבר והוא לא רוצה להצביע?

מיכאל איתן: מה איכפת לי עכשיו.

מיכאל איתן: הוא לא מצביע.

מיכאל איתן: אני גם לא יודע מה זה חבר.

מיכאל איתן: אתה יודע שאצלנו היה ויכוח גדול מה זה חבר.

מיכאל איתן: הוא לא שילם מס והוא לא יכול להצביע, אבל הוא חבר.

מיכאל איתן: אני מנסה כל הזמן לעשות את זה צר, לתפוס את השור בקרניו, לא להרחיב.

אבשלום וילן: אני מסכים איתך, עם עניין החברות לא נצא מזה.

אבשלום וילן: חברות תהיה לך משנות השלושים, בית"ר, השומר הצעיר, אני לא משלם חמש שנים, אז מה אני לא חבר?

אבשלום וילן: הוא יביא לך תעודה משנות השלושים והוא יגיד 'מי שם אותך, פישר, שתפסול אותי?', והוא יצדק ברמה העקרונית.

רוני בר-און: הדרישה של החברות היא לא דרישה קונסטיטוקטיבית.

רוני בר-און: הוא אומר לך במפורש 'אתה לא יכול להשתתף, אף אם הנך חבר בה', זאת אומרת שברור מאליו שאתה יכול להישאר חבר מר"צ, ואתה רוצה לבוא ולהצביע, נגיד שאצלנו יש פריימריז פתוחים בליכוד, אז אבו וילן, אחרי שהצביע במר"צ, לא יכול לבוא ולהשתתף בפריימריז הפתוחים שלנו.

גדעון סער: אבל הוא יכול להיות חבר במר"צ ולהצביע בליכוד.

אבשלום וילן: אם הוא יצביע בליכוד, הוא לא יצביע במר"צ.

מיכאל איתן: זאת ההצעה שלו, אבל אפשר לבחור ליין אחר לגמרי.

מיכאל איתן: אפשר לבחור, צריך לחשוב ואנחנו אומרים ככה: מאחר והנורמה שקבעה היא איסור חברות ומאחר ומפלגות בדרך כלל לא נותנות ללא-חברים לא להצביע, אולי נשנה את הגישה ונדבר על איסור בחברות ונחזק את עניין איסור החברות, נרוויח גם את איסור החברות וגם נרוויח את זה שלא יצביעו.

מיכאל איתן: אנחנו התמקדנו עכשיו בהצעה שלו, שזה איסור הצבעה, ולכן אמרנו (כי אנחנו רוצים לחוקק טוב ולדעת את כל המכלולים), בוא נתמקד רק בהצבעה.

מיכאל איתן: אני אומר עכשיו 'אפשר ללכת בכיוון אחר לגמרי'.

מיכאל איתן: נעזוב את הצעת החוק שלו על ההצבעה וממנה לצאת ולהגיד 'בוא נתמקד חזק באיסור חברות' שזה ממילא קיים, ונגיד, 'הנורמה שאנחנו רוצים למנוע זו חברות כפולה', ואז נקבל גם את העובדה שהוא לא יוכל להצביע, כי אדם לא יכול להיות חבר בשתי מפלגות.

קרן ויינשל: הוא כן יוכל להצביע אחרי 9 חודשים.

רוני בר-און: ואז אתה נופל לloop- שאתה בעצמך הרמת אותו בתחילת הדיון וזה נדידה בין מפלגות היא רצויה, בן אדם התאכזב, רוצה לעבור מהיום להיום, מתנועה לתנועה.

רוני בר-און: אתה אומר לו: 'רגע, אבל בזבזת את הכרטיס שלך.

רוני בר-און: אתה יכול להצביע פעם ב-9 חודשים.

רוני בר-און: לעבור, אתה יכול להיות בבוקר בעבודה ואחרי הצהריים בליכוד ולמחרת במר"צ'.

מיכאל איתן: זו השאלה.

אבשלום וילן: לדעתי, זה לגיטימי, לא רק המעבר.

אבשלום וילן: אנחנו יודעים שהחיים הם גם אמיתיים, לא רק עושים הצגות.

אבשלום וילן: אלה התאכזבו, פה פינו את גוש קטיף ועוברים לפה, פה הוא רב עם מפלגת העבודה – הגיע אלינו, הדברים האלה קורים.

אבשלום וילן: אני גם לא חושב שבסמכותי לאסור.

אבשלום וילן: מה שסמכותי הוא שלא ירמו אותי בהצבעות.

מיכאל איתן: אני מסכים.

מיכאל איתן: ננסח את זה בבחינת עקרונות חקיקתיים שאם אנחנו מייצרים הגבלות על תנועה חופשית על חברות, אנחנו משתדלים שההגבלות ישרתו את המטרה, אבל יהיו צרות ככל האפשר.

מיכאל איתן: ואם אני מצר רק את העניין של ההצבעה, אני לא צריך ל???

מיכאל איתן: לשם זה את כל עניין החברות, במיוחד כשכאן מדובר על הגבלה לתקופה ארוכה מאוד, מבחינת היכולת לעבור ממפלגה למפלגה.

מיכאל איתן: אז אני אומר, לעבור אתה יכול, להשתתף בהצבעה לא תוכל, כמו שאמר רוני.

רוני בר-און: הרי אנחנו לא רוצים להגביל מעבר בין מפלגות.

רוני בר-און: מה שאנחנו רוצים להגביל זה את המניפולציה של נדידה בין מפלגות לצורך בחירות.

רוני בר-און: בדיוק בזה אנחנו מבודדים.

רוני בר-און: אתה רוצה לעבור שמונה מפלגות, תעשה מה שאתה רוצה, רק אתה לא תוכל להצביע, כי אחרת, זה הפתח למניפולציה של קבלני הקולות.

רוני בר-און: קבלני הקולות לא באמת מעוניינים בחברים במפלגות, הם מעוניינים בפתקים, בהצבעות.

מיכאל איתן: אבל יחד עם זה, אני חושב שאם אנחנו כל כך מדקדקים בעניין הזה, אנחנו כן צריכים לרענן גם את הנורמה שאוסרת על חברות בשתי מפלגות וליצור מנגנון, איזה שהוא, לעשות איזה שהם נקודות גם בתחום הזה, אחרת אנחנו קצת בלי פרופורציות.

מיכאל איתן: יש לנו נורמה שאסור להיות חבר בשתי מפלגות, והרשם אף פעם לא בודק, ואף אחד לא עושה, כלומר זה הכל אות מתה, והנה אנחנו מתגלגל אלינו עכשיו העניין הזה ואנחנו מייצרים מנגנון די אינטנסיבי של פעילויות לבדוק שאנשים לא יגיעו פעמיים ואנחנו משאירים את הנושא ההוא לא נגוע.

אבשלום וילן: ברשימות, מה הוא מצליב בעצם?

אבשלום וילן: הרי מי שנרשם לזכות בחירה, הוא בדרך כלל נרשם לחברות במפלגה וזה נותן לו זכות בחירה, ואז הוא יכול להודיע, 'אדוני, אתה מופיע בשתי מפלגות'.

אבשלום וילן: אין לו זכות הצבעה, ואתה צריך להחליט עכשיו באיזה מתוך השתיים אתה רוצה להיות'.

אבשלום וילן: זאת אומרת, אתה לא יכול להיות בשתיים בעת ובעונה אחת.

אבשלום וילן: יכול להיות שאתה לא תוכל להצביע, אני לפני שלושה חודשים הצבעתי בעבודה, ובינתיים עברתי לליכוד.

אבשלום וילן: 'בסדר, תחליט איפה אתה'.

אבשלום וילן: בליכוד לא תוכל להצביע, אלא אם יעברו 9 חודשים, אבל אתה יכול להיות שם, אבל אז אתה לא יכול להיות בעבודה.

דלית דרור: המפלגות לא דורשות תצהיר מחברים חדשים, שהם לא חברים במפלגה אחרת?

מיכאל איתן: יש כאלה שכן.

קרן ויינשל: אני ראיתי בליכוד שלא.

דלית דרור: יש בחוק המפלגות עבירה ב-28 (א) (10) שאסור להצהיר הצהרה כוזבת בעניין חברות במפלגה.

דלית דרור: אז כל מה שמפלגות צריכות לעשות, בעניין חברות כפולה, זה לדרוש תצהיר שאתה לא חבר במקום אחר.

קרן ויינשל: היום אין את זה, לקחתי טופס של הליכוד לראות מה קורה שם, אין.

מיכאל איתן: פעם היה אצלנו, אני זוכר.

דלית דרור: מספיק שהמפלגות ידרשו תצהיר שאתה לא חבר במפלגה אחרת ופתרת את הבעיה.

אבשלום וילן: לא פתרת, אתה יכול לתת תצהיר כוזב.

דלית דרור: אתה מסתכן באמת בעבירה פלילית מפורשת.

אבשלום וילן: לא, אתה חייב להצליב, בלי הצלבה אין משמעות.

אבשלום וילן: איך אתה אוכף את זה?

אבשלום וילן: הוא הצהיר לך, נו, אז מה?

רוני בר-און: מזייפים טופסי התפקדות, אז את התצהיר יהססו לזייף?

אבשלום וילן: כשאני ראיתי איזה זרימות סירקולציות קיבלתי ממפלגה קטנה, קל וחומר מה קורה במפלגות גדולות.

מיכאל איתן: כתוב כאן (בטופס): 'איני חבר במפלגה אחרת'.

אבשלום וילן: אבל זה חסר משמעות, כי אתה לא יכול לבדוק את זה בכלל.

אבשלום וילן: אם אין לך הצלבה שהוא לא חבר במפלגה אחרת, אז הוא חותם לך.

מיכאל איתן: אנחנו נציב בהצעת החוק הזאת גם חובה על רשם המפלגות לבצע פעמיים בשנה סריקה של החברים ולהודיע למפלגות על חברויות כפולות.

קרן ויינשל: למפלגות עצמן, ואתם לא אומרים למפלגות מה לעשות עם זה.

מיכאל איתן: זה לא מספיק.

מיכאל איתן: אין מה לעשות עם זה.

קרן ויינשל: זה היה בכנסת ה-14 וזה היה אסון.

קרן ויינשל: אני רק מזכירה, בכנסת ה-14 היתה בדיוק כזו הוראת שעה שהרשם צריך להצליב חברויות במפלגה ולשלוח מכתב לאנשים שיש להם חברויות כפולות שהם יודיעו לו באיזה מפלגה הם רוצים להירשם והוא הסתבך עם זה וזה היה בלגן ענק, היו מכתבים רשומים וכאלה.

אבשלום וילן: אבל אם פה זה עבירה פלילית על הצבעה כפולה, חלק מהבעיה הזו אתם פותרים.

אבשלום וילן: הם לא יכולים להצביע.

מיכאל איתן: אנחנו לא מדברים על ההצבעה, אנחנו עברנו לפרויקט אחר.

אבשלום וילן: היום ברגע שלא אפשרנו להם לשחק את המשחק הכפול, אז יש לזה כבר משמעות.

אבשלום וילן: הם יצטרכו לבחור.

דלית דרור: אז לשיטתך מה הוא עושה כשהוא עולה על חברות כפולה?

מיכאל איתן: פתאום אני שואל את עצמי 'מה איכפת לי שהם יבחרו בשתי מפלגות, אם אני סותם להם את הדרך להצביע?

מיכאל איתן: '

רוני בר-און: הרי הנורמה שרצינו זאת הבעיה של ההצבעה.

רוני בר-און: שיהיו חברים.

רוני בר-און: שישלמו מסי חבר בשמונה מפלגות.

אבשלום וילן: אני אגיד לך איפה ראיתי את הבעיה שבזה.

אבשלום וילן: פה בבחירה במפלגות ברמה הארצית לכנסת ולפריימריז פתרתי.

אבשלום וילן: הבעיה השנייה, במוניציפאלי.

אבשלום וילן: מה קורה שם?

אבשלום וילן: גם שם יש אותו מקום לקבלן, הוא רוצה לשבת במועצת העיר, בשביל מקום הוא צריך להביא 500 איש.

רוני בר-און: למה תמיד קבלן, אולי קיבוצניק?

אבשלום וילן: הוא הביא לי 500 איש, אמר, תתפקדו למפלגה, אני משתלט כרגע על התיק, אני ראשון ברשימה, אני רץ.

אבשלום וילן: אחר כך, זימון לבחירות שבמסגרת המפלגות, וטראח, סידרתי לעצמי מקום.

אבשלום וילן: אני ראיתי שמה מעברים פשוט מדהימים על בסיס מקומי שמי שלא מכיר גם אינטרסנט.

אבשלום וילן: עכשיו, אם הבחור לא יכול להיות בשתי מפלגות, והוא צריך לבחור, יש לי יותר שליטה על זה.

אבשלום וילן: כלומר, זו היתה ניידות עצומה שהעבירו מאחד לשני, כדי לזכות במקום במועצת העיר, בשביל אחרי זה לעשות הסדרים כלכליים.

אבשלום וילן: זו היתה המוטיבציה.

קרן ויינשל: חבר הכנסת וילן, זה גם יותר לגיטימי.

קרן ויינשל: תסתכל על הצד הלגיטימי של העניין.

קרן ויינשל: בבחירות מוניציפאליות יש בזה גם צד יותר לגיטימי, כי אתה לא באמת בוחר כי אתה מאמין שהמצע של המפלגה הוא שלא צריך להחזיר שטחים.

קרן ויינשל: אתה מסתכל על האיש, יכול להיות שהוא מהעבודה, יכול להיות שהוא מהליכוד, אתה בוחן את האיש.

קרן ויינשל: אבל המעבר פה יותר לגיטימי.

אבשלום וילן: אלה בחירות מקומיות ועד כאן לא איכפת לי, כי הן לא מקבלות מימון מהמדינה.

רוני בר-און: אם הוא מאמין בנציגים של הליכוד בירושלים, אבל הוא איש עבודה, אז את חושבת שהוא יירשם לשתי המפלגות כדי להשפיע פעם אחת בבחירות הגלובליות ברשימת הליכוד ופעם שנייה ברשימה המוניציפאלית?

קרן ויינשל: אני מאמינה שיש הרבה אנשים ירצו לעשות כזה דבר.

קרן ויינשל: הם לא חברים כפולים.

אבשלום וילן: אני מוכן ללכת עם מיכאל איתן, אני לא אתעסק במוניציפאלי, ששמה הבעיה היא שתופסים טרמפ על המפלגות שמקבלות מימון מהמדינה.

מיכאל איתן: יש לנו נורמה שקבענו אותה שאסור שאדם יהיה חבר בשתי מפלגות.

מיכאל איתן: אני מבין שזו לא נורמה כל כך חשובה, אבל מה שיוצא שהיא נשארה אות מתה, אז אחת מהשתיים; או שאנחנו נבטל אותה, או שאם היא קיימת – נתאמץ ונעשה איזה שהוא מנגנון שיוכל להפוך את זה לדבר תקף.

מיכאל איתן: זה נכון לבנות את אותו מנגנון שבנינו כאן עם שינויים מחויבים.

מיכאל איתן: פעמיים בשנה תהיה חובה על כל מפלגה להעביר את רשימת חבריה לרשם המפלגות.

מיכאל איתן: רשם המפלגות יעשה את הסריקה.

מיכאל איתן: רשם המפלגות יודיע במכתב רשום לאדם שאם תוך 14 יום, או תוך איזה תקופה, הוא לא פועל אחרת, הוא יוריד את הקודמת, כלומר האחרונה תהיה הקובעת.

מיכאל איתן: כאילו הוא עבר ממפלגה למפלגה, ולא תמיד הוא טורח להודיע.

מיכאל איתן: אז הוא ביטל את רצונו.

מיכאל איתן: אז האחרונה היא הקובעת והוא אינו חבר והוא מורה להם לרשום בהתאם, למחוק אותו.

מיכאל איתן: נקבע זמן של ערעור וגמרנו.

קרן ויינשל: זה היה אסון כשניסו לעשות את זה בכנסת ה-14.

מיכאל איתן: זה היה אסון כי לא היתה הוראה אוטומטית של ביצוע.

קרן ויינשל: דווקא היה, ההוראה האוטומטית היתה למחוק אותו משתי הרשימות.

קרן ויינשל: הבעיה היא שאתה לא יכול לעשות כזה דבר.

אבשלום וילן: אבל מיקי מציע דבר נכון, מרשם אחרון, האחרון תופס.

רוני בר-און: הוא יודיע לאיש, אם הוא לא יקבל ממנו הבהרות תוך 14 יום, הוא מוחק את הרישום הראשון.

אבשלום וילן: ואם יש 9 חודשים שהוא לא יכול להצביע, בן האדם חושב אם הוא צריך את זה או לא.

דלית דרור: כשהרשם עולה על כפולים, הוא מודיע למפלגות שאינן המפלגה האחרונה שהאיש הזה צריך להימחק מהם.

דלית דרור: למעט המפלגה האחרונה שהוא רשום בה.

רוני בר-און: רק אחרי שהוא נוקט בסנקציה הזאת.

רוני בר-און: לא קודם.

רוני בר-און: בשלב הראשון הוא מודיע לאבו, 'תשמע, מצאתי אותך גם בליכוד, גם בעבודה.

רוני בר-און: תודיע לי מה אתה רוצה.

רוני בר-און: זה בלתי אפשרי – תבחר'.

רוני בר-און: אבו לא הודיע----

מיכאל איתן: זה מסובך מדי.

מיכאל איתן: 'אדוני הנכבד, נמצאת רשום בשתי מפלגות.

מיכאל איתן: מאחר והמפלגה השנייה שבה נרשמת היא מפלגת העבודה, אנחנו מניחים שזה משקף את דעתך ואנו מורים למר"צ למחוק אותך.

מיכאל איתן: אם לא תודיע לנו תוך כך וכך זמן, אז אתה מחוק'.

קרן ויינשל: החובה בחוק היא רק שיהיה רישום של השם ושל תעודת הזהות, לא תאריך.

רוני בר-און: אז נוסיף גם תאריך.

דלית דרור: מה תעשו עם כל הקיימים שאתם לא יודעים אם הם בליכוד משנות השלושים או מלפני שבוע?

מיכאל איתן: תוסיפי כהערה על עדכון בחוק שחובה גם להכניס תאריך.

מיכאל איתן: תדע לך שזו עבודה עצומה מבחינת חקיקה.

מיכאל איתן: יש פה שלושה חוקים שאנחנו עושים פה.

דלית דרור: אני מאוד מוטרדת בתור קולגיאלית של משרד המשפטים שמטילים על הרשם תפקיד שגם עולה כסף.

רוני בר-און: בן אדם צריך להיות אחראי למעשיו.

רוני בר-און: הוא החליט לא לבוא הנה, אז שישלם את המחיר.

מיכאל איתן: אני לא רואה שנספיק לחוקק את זה, זה המון עבודה.

מיכאל איתן: תכיני את הצעת החוק, אם היא תהיה סבירה, נקיים עליה עוד פעם דיון ונעביר אותה בקריאה ראשונה ואחר כך נראה.

קרן ויינשל: רק עוד משהו אחד בהצעת החוק, אני מאוד הייתי רוצה לעשות את זה, רק אני לא יודעת איך המפלגות יגיבו, לגבי הבחירות, אני כן הייתי רוצה לאפשר למפלגות להחליט מה לעשות, אם לאפשר לאנשים להצביע גם במפלגה שלהם או לא.

גדעון סער: אנחנו קובעים – השנייה הפסידה.

מיכאל איתן: לא.

מיכאל איתן: אבל אם מפלגה עושה פריימריז פתוחים, מה איכפת לך?

מיכאל איתן: היא רוצה שאנשים יצביעו.

גדעון סער: אני אגיד לך מה איכפת לי: שיטת הבחירות פה היא שיטה של בחירות ברשימות.

גדעון סער: הרמייה זה שאדם מעצב את שתי הרשימות הנוגדות, אותו אדם.

גדעון סער: אני, המחוקק, לא מוכן.

קרן ויינשל: ואם זו מפלגה חדשה?

קרן ויינשל: לפחות במפלגה חדשה.

גדעון סער: לא.

רוני בר-און: איך אתה באמת עושה עם המפצים למיניהם?

גדעון סער: אם אני מגיע למסקנה שהכי טוב לי שעמיר פרץ יהיה ראש מפלגת העבודה, אז אני אלך ואני אצביע----

מיכאל איתן: זה מותר.

גדעון סער: מה פתאום?

גדעון סער: זה כל העניין פה.

מיכאל איתן: זה מותר, זה גם דמוקרטי.

מיכאל איתן: אני אתן לך דוגמה.

מיכאל איתן: רציתי לדבר על המוניציפאלי שזה היה אחד הטיעונים שלנו לעשות פריימריז פתוחים, כי יש שמה מצב שאנשים, ברגע שאתה מגייס אותם לפריימריז, אפילו אם הם אנשי מפלגה אחרת, הם תומכים במועמד והם ילכו איתו גם הלאה.

מיכאל איתן: בבחירות המוניציפאליות זה היה חלק ממסע התעמולה להעביר את המועמד גם הלאה.

מיכאל איתן: אבל אני אומר, נניח לרגע אחד, הרי בארצות הברית זו תופעה ידועה.

מיכאל איתן: יש דמוקרטים שמתפקדים במיוחד להצביע בבחירות השניות.

גדעון סער: בארצות הברית יש לך בסוף בחירה ישירה, לצורך העניין.

מיכאל איתן: אבל למה לא תשאיר את זה לשיקול דעתה של המפלגה?

מיכאל איתן: המפלגה אומרת, אני, כליכוד, כדוגמה, יכול להיות ששני המועמדים, גם נתניהו וגם שרון יהיו מוכנים שהפריימריז לראשות המפלגה יהיו פתוחים ויגידו לכל עם ישראל, אנחנו מוכנים, לראשות המפלגה שלנו אנחנו פותחים, תצביעו.

גדעון סער: למה ללכת רחוק?

גדעון סער: אחד יהיה מוכן.

גדעון סער: תמיד אחד זה מתאים לו ואחד זה לא מתאים.

מיכאל איתן: יכול להיות.

מיכאל איתן: עכשיו המפלגה מחליטה, למה לא לתת להם אפשרות לעשות דבר כזה?

גדעון סער: כי אתה לא חי בתרבות אמריקאית, אתה חי בתרבות פוליטית ישראלית.

גדעון סער: בתרבות הפוליטית הישראלית יש לך אנשי ליכוד שמתפקדים למר"צ, למה?

גדעון סער: אתה רוצה, אני אתן לך גם שמות, למה?

גדעון סער: כי הם יכולים ככה לשלוח למועצת העיר בתל אביב, שגם הם אנשי ליכוד אלה שהם שולחים, אתה מבין?

גדעון סער: אבל אתה רוצה לבוא ולהגיד, המעצורים שיש פה, אני שם מצב שיש בו איש הליכוד----

מיכאל איתן: מותר לו להצביע פעם אחת, כבר אין לו אינטרס, היום הוא עושה את זה כי הוא יכול להצביע גם ליכוד, גם מר"צ, גם זה.

מיכאל איתן: עכשיו אומרים לו 'תשמע, אתה תצביע רק פעם אחת.

מיכאל איתן: אתה תשלם על זה מחיר'.

מיכאל איתן: והוא, בהעדפתו, אומר, 'אני מעדיף להצביע עכשיו, למרות שאני חבר ליכוד, אני רוצה להצביע בבחירות הפנימיות של מר"צ'.

מיכאל איתן: מה רע בזה?

מיכאל איתן: הוא לא יוכל להצביע בליכוד.

מיכאל איתן: זה לא בטוח שזה רע.

גדעון סער: זה מה שהתנגדתי פה, רק שהוא לא יצביע פעמיים.

מיכאל איתן: לא, הוא לא יצביע פעמיים, הוא יצביע רק פעם אחת.

מיכאל איתן: ואם מר"צ מסכימים, אז מה איכפת לי?

מיכאל איתן: זה פותר לי הרבה בעיות, כי אחרת כל מפלגה חדשה שתקום היא תהיה בבעיה.

מיכאל איתן: עכשיו, אם הוא הצביע כבר קודם, הוא לא יצביע.

גדעון סער: בסדר, לי איכפת שאדם במערכת בחירות אחת, יצביע רק פעם אחת.

קרן ויינשל: אבל אני כן אוסיף סייג, שאם הוא כבר הצביע לליכוד ואז פרשו מהליכוד אנשים, בתור מפלגה חדשה, אז הוא כן יכול להצביע למפלגה החדשה.

גדעון סער: אני נגד.

גדעון סער: לא, אדם מסוים לא קיבל את התוצאות שהוא רצה, הוא החליט זה, אז בסדר, אז מותר לו לבחור איזה רשימה שהוא רוצה, אבל אני לא יודע אם זה בסדר.

מיכאל איתן: זה לא בהכרח, יכול להיות לדוגמה עוזי לנדאו, שכולם ילכו לכיוון אחר, אז הוא אומר, 'תשמעו, אלה התוצאות, אני רוצה להקים מפלגה חדשה.

מיכאל איתן: הפסדתי, אני מקים רשימה חדשה'.

גדעון סער: אז מה אתם אומרים?

גדעון סער: רשימה שלא היתה קיימת?

מיכאל איתן: נחשוב על זה, אני לא בטוח, אני לא רוצה למהר עם זה, אבל אולי רשימה חדשה זה לא יחול עליה.

קרן ויינשל: אני אעשה את זה כגרסה?

מיכאל איתן: נדון בזה, עוד לא החלטנו.

גדעון סער: אני לא בטוח שכגרסה, אני חושב שזה דבר שאפשר להעלות לשנייה ולשלישית, אף אחד לא יטען שזה נושא חלש כי זה עלה.

גדעון סער: זה בעיה שזה יעלה במליאה.

קרן ויינשל: גרסה לוועדה, לישיבה הבאה, לא למליאה.

קרן ויינשל: תקופת צינון: אתם רוצים תקופת צינון של 9 חודשים?

קרן ויינשל: להגיד מערכת בחירות אחת זה קצת בעייתי.

מיכאל איתן: לא, הוא משתתף במערכת בחירות וקבע מועמדים לכנסת מסוימת.

מיכאל איתן: הוא לא יכול להשתתף עכשיו בעוד בחירות לאותה כנסת.

רוני בר-און: רק בחירה מקבילה?

רוני בר-און: למשל, אם הוא הצביע ליושב ראש מפלגה ועכשיו הוא הולך להצביע למועמדים בכנסת?

רוני בר-און: יש קורלציה, אין קורלציה, מה?

מיכאל איתן: זה מה ששאלתי קודם.

מיכאל איתן: אני חושב שברגע שהוא השתתף בבחירת אפילו מועמד אחד, זה נגמר.

מיכאל איתן: הוא איבד את זכותו במקום אחר.

רוני בר-און: ואם הוא בחר מרכז, או בחר ועידה, או בחר מזכירות?

מיכאל איתן: זה לא שייך.

מיכאל איתן: אותנו מעניין שהוא לא יבחר מועמדים לכנסת.

רוני בר-און: אז צריך הגדרת מועמד, צריך להיות מועמד לרשות מרשויות השלטון.

מיכאל איתן: אם הוא השתתף בבחירות הפנימיות, הוא עוד לא בחר מועמדים לכנסת, אבל הוא השתתף בבחירות למרכז.

גדעון סער: אני חושב שאנחנו מתעסקים עם בחירות לכנסת.

מיכאל איתן: מצד שני, הקבלנים, לפעמים מעניין אותם יותר משהו אחר.

גדעון סער: אנחנו לא עוסקים פה בבעיה העיקרית שהיא קבלני הקולות ולא הבודד.

גדעון סער: אנחנו פה משחקים משחק.

קרן ויינשל: אבל יש הרבה חוקים נגדם, צריך לאכוף את זה.

גדעון סער: צריך לחשוב על זה.

גדעון סער: אנחנו נאבקים בשחיתות, אז צריך לרשום את זה באחד הדברים במאבק.

גדעון סער: אנחנו נאבקים בשחיתות.

מיכאל איתן: תודה רבה לכם.